OORSIG: Xander wil nie 'slapende honde' wek nie | Netwerk24
Deur Susan Cilliers 29 November 2019 09:41
Xander Bylsma begin Vrydag in die Noordwes-hooggeregshof in Mmabatho getuig waar hy aangekla word van die moorde op Sharnelle Hough en Marna Engelbrecht.
Bylsma (20) ontken dat hy Sharnelle (17), sy eksmeisie, en Marna (16), sy kleinniggie, in die vroeë oggendure van Saterdag 26 Mei 2018 vermoor het.
Later het hy egter beweer hy is onskuldig, maar dat hy gedreig en voorgesê is om skuld te beken.
Adv. Johan Smit SC, vir die staat, het Donderdag sy saak gesluit. Van die getuies wat hy geroep het, het onder meer getuig Bylsma kon nie verwerk dat hy en Sharnelle se verhouding iets van die verlede was nie en dat hy na bewering dae vóór die moorde gedreig het om haar "lewe hel te maak en haar tot selfdood te dryf".
Hy is die eerste getuie wat sy sy regspan, adv. Sakkie Nel en prokureur Conrad Bester, gaan roep om die verdediging se saak te voer.
29 Nov. 14:27:14
Die verrigtinge word nou na Maandag uitgestel, wanneer Xander verder gekruisondervra sal word.
29 Nov. 14:26:01
Regter Hendricks vra of Bylsma nie nou sy slapende honde wakker wil maak nie.
Xander: Ek sal dit volgende week doen wanneer ek dit kan staaf.
29 Nov. 14:25:33
Smit: Vroeër in die hof, tydens die borgaansoek, het u reeds bewyse gehad wat u onskuld kan bewys.
Xander: Ek stem saam.
Smit: Moet die hof nou regtig glo dat u nie daardie getuienis wou openbaar nie omdat u nie slapende honde wou wakker maak nie?
Xander: Dis korrek.
Smit: Ek stel dit aan u dis heeltemal belaglik.
Xander: Ek aanvaar u mening.
29 Nov. 14:23:38
Smit: U word aangekla van twee baie ernstige misdrywe.
Smit: U word deur moontlik lewenslange gevangenisstraf in die gesig gestaar?
29 Nov. 14:22:57
Smit: Stem u saam dit sou eerlik wees om te gesê het "ek wil nie vinger wys nie, maar ek het 'n sterk vermoede dat Brandon betrokke was"?
Smit: En om te sê u het bewyse, en stil te bly daaroor? Hoekom?
Xander: Ek wou nie slapende honde wakker maak nie.
29 Nov. 14:21:27
Smit: U verwys dan weer na Brandon in u tweede borgverklaring. (Smit haal aan) "Ek sal voor die hof beklemtoon dat ek nie op enige wyse suggereer dat mnr. Victor by die moorde betrokke was nie."
Smit: Maar dit was nie die korrekte situasie nie.
Smit: Hoekom het u die hof mislei?
Xander: Ek kan nie vinger wys nie.
Smit: Maar hoekom het u die hof mislei dat u nie op enige wyse dit aan die hof kan suggereer nie?
Xander: Want die bewyse kan vir hulself praat.
29 Nov. 14:20:18
29 Nov. 14:20:04
Smit: Onthou u u het twee verklarings in u borgaansoek afgelê?
Smit lees voor uit een verklaring: "Ek was in die proses om met Sharnelle te versoen, hoewel ek bewus was sy het Brandon Victor gesien. Nadat ons tyd saam bestee het op die dag voor die voorval (moorde), het Sharnelle my op my selfoon gebel en gesê Brandon het uitgevind ons gaan versoen. Ek het vir haar gesê om nie bekommerd te wees nie, want ek sal hom slaan."
29 Nov. 14:19:07
Smit: Stem u saam dis nie aan Brandon gestel dat daar bewyse is dat hy die moorde gepleeg het nie?
Smit: Van wanneer af glo u Brandon het die moorde gepleeg?
Xander: Van laas jaar af, seker 'n week en 'n half nadat ek gearresteer is.
29 Nov. 14:18:39
Regter Ronald Hendricks kyk nou in sy notas na presies wat adv. Sakkie Nel, Bylsma se advokaat, aan Brandon gestel het oor dat hy moontlik ook vir Sharnelle kon vermoor het.
Meer oor: Xander Bylsma | Marna Engelbrecht | Sharnelle Hough | Mmabatho | Stella-Moordsaak | Hof | Moord